**ร่าง**

**ข้อบัญญัติองค์การบริหารส่วนตำบลวังดาล**

**เรื่อง หลักเกณฑ์การคัดแยกมูลฝอย พ.ศ.2563**



**องค์การบริหารส่วนตำบลวังดาล**

**อำเภอกบินทร์บุรี จังหวัดปราจีนบุรี**

**บันทึกหลักการและเหตุผล**

**ประกอบร่างข้อบัญญัติองค์การบริการส่วนตำบลวังดาล**

**เรื่อง หลักเกณฑ์การคัดแยกมูลฝอย พ.ศ.2563**

**……………………………………………….**

**หลักการ**

ให้มีข้อบัญญัติว่าด้วยหลักเกณฑ์การคัดแยกมูลฝอย

**เหตุผล**

โดยที่การจัดการมูลฝอยในปัจจุบันไม่ถูกต้องด้วยหลักเกณฑ์ สุขลักษณะ ซึ่งอาจเป็นอันตรายต่อสุขภาพของประชาชน ฉะนั้นการจัดการมูลฝอยที่เหมาะสมและถูกสุขลักษณะจะควบคุม  
และป้องกันไม่ให้มีการแพร่กระจายของโรคและไม่ก่อให้เกิดเหตุเดือดร้อนรำคาญต่อประชาชน   
รวมถึงไม่ก่อให้เกิดมลพิษต่อสิ่งแวดล้อมอีกด้วย ซึ่งการจัดการมูลฝอยมีขั้นตอนการดำเนินการ  
หลายขั้นตอนตั้งแต่การคัดแยก การเก็บขน และการกำจัดจึงสมควรกำหนดหลักเกณฑ์ วิธีการ   
และมาตรการคัดแยกมูลฝอยประชาชนดำเนินการเพื่อการบริหารจัดการมูลฝอยที่ดีในอนาคต   
จึงตราข้อบัญญัตินี้

**ร่าง**

**ข้อบัญญัติองค์การบริหารส่วนตำบลวังดาล**

**เรื่อง หลักเกณฑ์การคัดแยกมูลฝอย พ.ศ.2563**

โดยที่เป็นการสมควรตราข้อบัญญัติองค์การบริหารส่วนตำบลวังดาล ว่าด้วยหลักเกณฑ์  
การคัดแยกมูลฝอย พ.ศ.2563

อาศัยอำนาจตามความในมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ.2537 และที่แก้ไขเพิ่มเติมถึงฉบับปัจจุบัน ประกอบกับมาตรา34/3.(2).   
แห่งพระราชบัญญัติรักษาความสะอาดและความเป็นระเบียบเรียบร้อยของบ้านเมืองพ.ศ.2535   
และที่แก้ไขเพิ่มเติมถึงฉบับปัจจุบัน อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล องค์การบริหารส่วนตำบลวังดาล โดยความเห็นชอบของสภาองค์การบริหารส่วนตำบลวังดาลและนายอำเภอกบินทร์บุรี จึงตราข้อบัญญัติไว้ ดังต่อไปนี้

ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลวังดาล เรื่อง หลักเกณฑ์  
การคัดแยกมูลฝอย พ.ศ.2563”

ข้อ 2 ข้อบัญญัตินี้ให้ใช้บังคับในเขตองค์การบริหารส่วนตำบลวังดาล เมื่อพ้นกำหนด  
สิบห้าวัน นับแต่วันที่ได้ประกาศไว้โดยเปิดเผย ณ ที่ทำการองค์การบริหารส่วนตำบลวังดาล หรือตั้งแต่  
วันถัดจากวันประกาศในราชกิจจานุเบกษาเป็นต้นไป

ข้อ 3 บรรดาข้อบัญญัติ ประกาศ ระเบียบ หรือคำสั่งอื่นใดในส่วนที่ได้ตราไว้แล้ว  
ในข้อบัญญัตินี้ หรือซึ่งขัดหรือแย้งกับข้อบัญญัตินี้ ให้เป็นอันยกเลิกและให้ใช้ข้อบัญญัตินี้แทน

ข้อ 4 ในข้อบัญญัตินี้

“มูลฝอย” หมายความว่า เศษกระดาษ เศษผ้า เศษอาหาร เศษสินค้า เศษวัตถุ ถุงพลาสติก ภาชนะที่ใส่อาหาร เถ้า มูลสัตว์ ซากสัตว์ หรือสิ่งอื่นใดที่เก็บกวาดจากถนน ตลาด   
ที่เลี้ยงสัตว์ หรือที่อื่นและหมายความรวมถึงมูลฝอยที่เป็นพิษหรืออันตรายจากชุมชน

“มูลฝอยอินทรีย์” หมายความว่า มูลฝอยที่ย่อยสลายได้ง่าย เช่น ซากหรือชิ้นส่วนของพืช  
และสัตว์ มูลสัตว์ เศษอาหาร หรือมูลฝอยอื่นๆ ที่ย่อยสลายได้ง่าย

“มูลฝอยนำกลับมาใช้ใหม่” หมายความว่า มูลฝอยที่สามารถนำกลับมาใช้ใหม่หรือนำมาผลิตเป็นผลิตภัณฑ์ใหม่ได้ ได้แก่ แก้ว กระดาษ โลหะ พลาสติก และวัสดุอื่นๆ

“มูลฝอยที่เป็นพิษหรืออันตรายจากชุมชน” หมายความว่า มูลฝอยที่ปนเปื้อนหรือ  
มีส่วนประกอบของวัตถุที่เป็นอันตรายหรือกระทบต่อสุขภาพอนามัยของบุคคล หรือมีผลกระทบ  
ต่อสิ่งแวดล้อม เช่น หลอดไฟ ถ่านไฟฉาย แบตเตอรี่ กระป๋องหรือภาชนะอื่นใดที่ใช้บรรจุสารเคมี   
หรือวัตถุที่อาจเป็นอันตราย ข้างต้น

“มูลฝอยทั่วไป” หมายความว่า มูลฝอยประเภทอื่น นอกเหนือจากมูลฝอยอินทรีย์   
มูลฝอยที่นำกลับมาใช้ใหม่ หรือมูลฝอยที่เป็นพิษหรือเป็นอันตรายจากชุมชน

“อาคาร” หมายความว่า ตึก บ้าน เรือน โรง ร้าน เรือ แพ ตลาด คลังสินค้า สำนักงาน

-2-

หรือสิ่งปลูกสร้างอื่นๆ ซึ่งบุคคลอาจเข้าอยู่ หรือเข้าใช้สอยได้ และหมายความรวมถึงอัฒจันทร์ เขื่อน ประตูน้ำ อุโมงค์ และป้ายตามกฎหมายว่าด้วยการควบคุมอาคารด้วย

ข้อ 5 ให้เจ้าของหรือผู้ครอบครองอาคารคัดแยกมูลฝอย แต่ละประเภทดังนี้

1. มูลฝอยทั่วไป
2. มูลฝอยอินทรีย์
3. มูลฝอยนำกลับมาใช้ใหม่
4. มูลฝอยที่เป็นพิษหรืออันตรายจากชุมชน

ข้อ 6 เจ้าของหรือผู้ครอบครองอาคารต้องบรรจุมูลฝอยที่คัดแยกแล้วแต่ละประเภท  
ตามข้อ 4 ในถุงหรือภาชนะบรรจุมูลฝอยให้เพียงพอและเหมาะสมกับประเภทของมูลฝอยนั้น

ถุงสำหรับบรรจุมูลฝอยต้องมีความทนทาน ไม่ฉีกขาดง่าย ไม่รั่วซึม มีขนาดที่เหมาะสมสามารถเคลื่อนย้ายได้สะดวก การบรรจุมูลฝอยลงในถุงต้องมีปริมาณที่เหมาะสม ปิดถุงด้วยการมัดหรือผนึกด้วยวิธีอื่นใดให้มิดชิด รวมทั้งจัดการป้องกันมิให้มูลฝอย น้ำ กลิ่น หรือสิ่งอื่นอันที่เกิดจาก  
มูลฝอยตกหล่นรั่วไหลออกจากถุง

ภาชนะบรรจุมูลฝอยต้องทำจากวัสดุที่แข็งแรง ทนทาน ไม่รั่วซึม การบรรจุมูลฝอยลงในภาชนะบรรจุมูลฝอย เช่น ถังสำหรับใส่มูลฝอย ต้องบรรจุในปริมาณที่เหมาะสม ไม่ล้นออกนอกภาชนะ มีฝาปิดมิดชิดเพื่อมิให้มูลฝอย น้ำ กลิ่น หรือสิ่งอื่นอันเกิดจากมูลฝอยตกหล่นรั่วไหลออกจากภาชนะ และสัตว์หรือแมลงเข้าไปในภาชนะได้

ข้อ 7 มูลฝอยที่มีสภาพ ลักษณะ หรือขนาด ที่ไม่สามารถบรรจุในถุงหรือภาชนะบรรจุมูลฝอยได้ให้คัดแยกไว้ต่างหาก ตามประเภทของมูลฝอย โดยต้องจัดการให้ถูกสุขลักษณะ

ข้อ 8 ให้เจ้าของหรือผู้ครอบครองอาคารนำถุงหรือภาชนะบรรจุมูลฝอยที่คัดแยกประเภทไว้แล้วทิ้งตามวัน เวลา และสถานที่ที่องค์การบริหารส่วนตำบลวังดาล ประกาศกำหนด

ข้อ 9 ผู้ใดฝ่าฝืนข้อบัญญัตินี้ มีโทษปรับไม่เกินห้าร้อยบาท

ข้อ ๑๐ ให้นายกองค์การบริหารส่วนตำบลวังดาล เป็นผู้รักษาการให้เป็นไปตามข้อบัญญัตินี้ และให้มีอำนาจออกระเบียบ ประกาศ หรือคำสั่งเพื่อปฏิบัติการให้เป็นไปตามข้อบัญญัตินี้

ประกาศ ณ วันที่........................................................

(ลงชื่อ)

(นายไพบูลย์ ช่างฉาย)

นายกองค์การบริหารส่วนตำบลวังดาล

เห็นชอบ

(ลงชื่อ)

(นายวัลลภ ประวัติวงค์)

นายอำเภอกบินทร์บุรี